František Lipka

PhDr. **František Lipka** (* 22. február 1946, Bratislava) je slovenský diplomat, básnik, prekladateľ a someliér, ktorý prispel k vzniku nezávislej Čiernej Hory.

## Životopis
Lipka študoval slovenčinu, srbčinu a chorvátčinu na Filozofickej fakulte Univerzity Komenského v Bratislave (1969). Pracoval ako externý redaktor časopisu Revue svetovej literatúry, spolupracoval s časopismi *[[Smena (denník)|Smena na nedeľu]]*, *[[Mladá tvorba]]*, *[[Slovenské pohľady]]* a *[[Romboid (časopis)|Romboid]]*; striedavo pracoval ako lektor slovenského jazyka a literatúry na Filozofickej fakulte v Novom Sade a na Univerzite Komenského v Bratislave, kde prednášal dejiny srbskej a chorvátskej literatúry. Pôsobí tiež ako someliér a od roku 1994 zastáva funkciu predsedu medzinárodnej poroty pre udeľovanie cien Medzinárodnej organizácie viniča a vína (Organisation Internationale de la Vigne et du Vin) so sídlom v Paríži.

## Diplomatická kariéra
Od konca 80. rokov 20. storočia je činný v oblasti diplomacie. Zastával funkciu veľvyslanca Slovenskej republiky vo Francúzsku, Belgicku a Luxembursku. V roku 2006 sa stal predsedom Referendovej komisie (predsedom volebnej komisie) pre nadchádzajúce referendum o nezávislosti Čiernej Hory . Bol poverený dozorom nad priebehom referenda, jeho výsledkami a garantom dodržiavania spravodlivých a regulárnych volebných procedúr. 22. mája 2006 vyhlásil predbežné výsledky referenda s hlasovaním 55,4% voličov v prospech nezávislosti, čím sa splnilo predtým stanovené kritérium na vyhlásenie nezávislosti vo výške 55% voličov hlasujúcich za odtrhnutie.

## Tvorba
Poézii sa začal venovať počas svojho štúdia na univerzite. Debutoval senzitívno-reflexívnou lyrickou zbierkou *Štvanica*. Jeho poézia jej charakteristická racionálnym prístupom, ktorým sa snaží o prienik do národnej a všeobecnej ľudskej histórie, prinášajúc motívy z dávnej histórie s cieľom pochopenia prítomnosti ľudstva v jeho súčasnom sociálnom, kultúrnom a ekologickom prostredí. Jeho výroky v sebe často nesú nadosobný aspekt, vytvárajúc dojem intelektuálneho a analytického poznania skutočnosti.

František Lipka je tiež významným prekladateľom zo srbčiny, chorvátčiny, slovinčiny a macedónčiny. Vydal antológiu básní Bosny a Hercegoviny, zostavil antológiu srbskej poézie 20. storočia, antológiu súčasnej macedónskej poézie a pripravil antológiu poézie od súčasných slovenských básnikov žijúcich na území bývalej Juhoslávie. Vydal tiež knihu pre deti *Farebné rozprávky*.

## Dielo
### Poézia
* 1970 – *Štvanica*
* 1976 – *Jazero *, Slovenský spisovateľ, edícia: Kruh milovníkov poézie, ilustroval: Dušan Grečner
* 1978 – *Zem na jazyku*
* 1980 – *Orfeus na bicykli *
* 1981 – *Argonauti *
* 1984 – *Útek z obrazu *
* 1989 – *Rozprava o metóde*
 
### Tvorba pre deti
* 1969 – *Farebné rozprávky*
 
### Antológie
* 1970 – *Sarajevská jar*, antológia básnickej tvorby Bosny a Hercegoviny
* 1988 – *Zápisy v striebre mora*, antológie srbskej poézie 20. storočia
* 1990 – *Nepokoj v krajine*, antológie súčasnej macedónskej poézie
* 1990 – *Súčasne*, poézia súčasných slovenských básnikov žijúcich na území bývalej Juhoslávie

### Víno
* 2006 – *Praktický sprievodca slovenskými vínami*

## Literatúra
* Dejmek, Jindřich: *Diplomacie Československa, Díl II. Biografický slovník československých diplomatů (1918-1992)*, Academia, 2013, ISBN 978-80-200-2285-1. 

## Referencie

## Externé odkazy
* František Lipka na oiv.int
* František Lipka na culture.gov.sk
* František Lipka na stránkach Českej národnej knihovne

Kategória:Slovenskí spisovatelia
Kategória:Slovenskí básnici
Kategória:Slovenskí prekladatelia
Kategória:Slovenskí spisovatelia pre deti a mládež
Kategória:Slovenskí diplomati
Kategória:Someliéri
Kategória:Osobnosti z Bratislavy
Kategória:Veľvyslanci Slovenska vo Francúzsku
Kategória:Veľvyslanci Slovenska v Belgicku
Kategória:Veľvyslanci Slovenska v Luxembursku
Kategória:Absolventi Filozofickej fakulty Univerzity Komenského v Bratislave